ተፎካካሪ ፓርቲዎች የኮሮና ቫይረስ ወረርሽኝን ለመከላከል እየሰሩ መሆኑን አስታወቁ
 አዲስ አበባ:- የዓለም ስጋት የሆነውን የኮሮና ቫይረስ ወረርሽኝ ለመከላከል መንግስት እየወሰደ ካለው እርምጃ ጎን ለጎን የተፎካካሪ ፓርቲዎችም የበኩላቸውን እየተወጡ መሆኑ ተገለጸ።  የአንድነት ለዴሞክራሲና ለፍትህ ፓርቲ ሊቀመንበር አቶ ትዕግስቱ አወሉ በተለይም ለአዲስ ዘመን ጋዜጣ እንደገለፁት፤ በአሁኑ ወቅት የተከሰተውን የኮሮና ቫይረስ ወረርሽኝ ለመከላከልና ለመቆጣጠር መንግስት እየወሰደ ያለውን እርምጃ በመደገፍ የተለያዩ ግንኙነቶችን በስልክ እያደረጉ መሆኑን ተናግረዋል።  ወረርሽኙን የመከላከል ትልቁ ስራ መንግስት የሚወስዳቸውን መመሪያዎችና መልዕክቶች ሳያዛቡ መተግበር ነው የሚሉት አቶ ትዕግስቱ፤ እያንዳንዱ ግለሰብ በዙሪያው ያለውን ቤተሰብ በጣም ቀላል በሆነው መንገድ በመከላከል እጅግ በጣም ጎጂ የሆነውን የኮሮና ቫይረስ ወረርሽኝን መግታት ይቻላልም ብለዋል።  የተፎካካሪ ፓርቲ አባላትና ደጋፊ ከምንጊዜውም በላይ በዚህ አስቸጋሪ ወቅት የመንግስትን መረጃዎችና መመሪያዎች ማክበርና መቀበል እንጂ እንደሌላው ጊዜ ነገሮችን እንደ ፖለቲካ ጨዋታ መውሰድ የለበትም። በመሆኑም ለጊዜው ፖለቲካዊ የሆኑ ጨዋታዎችን ተወት በማድረግ የመንግስትን ጥሪ ተቀብሎ ተግባራዊ ማድረግ እና ከፊታችን የተጋረጠውን ትልቅ ችግር ለመሻገር የሚያስችለንን መንገድ ብቻ ማሰብ እንደሚያስፈልግ ጠቁመዋል።  የኮሮና ቫይረስ ወረርሽኝ ባህሎቻችንን እና እሴቶቻችንን መተው እንዳለብን የሚያስገድደን በመሆኑ በተቻለ መጠን አካላዊ ቅርበታችንን በመተው በሽታውን መከላከል አለብን። መንግስት የወረርሽኙን መዛመት ለመቆጣጠር እየወሰደ ያለው እርምጃ እጅግ በጣም ጥሩና ሊበረታታ የሚገባው መሆኑን የገለፁት አቶ ትዕግስቱ፤ ስለዚህ ሁሉም ሰው ለጤናው ቅድሚያ በመስጠት ከመንግስትና ከጤና ባለሙያዎች የሚተላለፈውን ምክር ችላ ሳይል ተግባራዊ ማድረግ እንዲሁም በፀሎትም ጭምር ተግቶ ይህን ችግር ለመሻገር የበኩሉን መወጣት እንዳለበት አሳስበዋል።  የኢትዮጵያ ዜጎች ለማህበራዊ ፍትህ (ኢዜማ) የህዝብ ግንኙነት ኃላፊ አቶ ናትናኤል ፈለቀ በበኩላቸው፤ የኮሮና ቫይረስ ወረርሽኝን አስመልክቶ በአገር አቀፍ ደረጃ በመንግስትና በማህበረሰቡ ወረርሽኙን ለመቆጣጠር እንዲሁም የተቸገሩ ዜጎችን ለመርዳት በሚደረጉ ማንኛውም እንቅስቃሴዎች ውስጥ በንቃት እንዲሳተፍ በሁሉም ክልሎች ለሚገኙ አባላቶቻችው መመሪያ ያስተላለፉ መሆኑን ገልፀው፤ ከምርጫ ጋር በተያያዘም የኮሮና ቫይረስ ወረርሽኝ በአገሪቷ መከሰቱን ተከትሎ የምርጫ ቦርድ፤ ከምርጫ አስፈፃሚዎች ስልጠና መስጠት እንዲሁም ከቁሳቁሶች ስርጭት አንፃር እንቅስቃሴው የተገደበ መሆኑን በመግለፅ ምርጫው በተያዘው የጊዜ ሰሌዳ መሰረት መቀጠል እንደማይችል ማሳወቁን አስታውሰዋል።  በመሆኑም የ ”ኢዜማ ፓርቲ” እንደ ፓርቲ የዓለም ስጋት የሆነው የኮሮና ቫይረስ ወረርሽኝ በኢትዮጵያ መከሰቱን ተከትሎ ከሁሉ በፊት የሚቀድመው የዜጎች ደህንነት መሆኑን በግልፅ የሚያስቀምጥ መግለጫ ያወጣ መሆኑን አብራርተዋል። የዜጎችን ደህንነት ለማረጋገጥም ማንኛውም ነገር ቢቆም የሚቀበሉት መሆኑን የገለፁት አቶ ናትናኤል፤ በአሁኑ ወቅት ፓርቲው ማንኛውንም ስብሰባዎች ያቆሙ መሆኑን እንዲሁም አስፈላጊ የሆኑና መሰራት የሚገባቸውን ስራዎች ብቻ በጥንቃቄ እየሰሩ መሆኑን ጠቁመው፤ ፓርቲው በሚያደርገው የምርጫ ዝግጅቶች ላይ የኮሮና ቫይረስ ወረርሽኝ ተፅዕኖ እያሳደረ ይገኛል የሚሉት አቶ ናትናኤል፤ ይሁን እንጂ በማንኛውም አስቸጋሪ ሁኔታ ውስጥ ብንሆን ለዜጎች ደህንነት ቅድሚያ እንሰጣለን። ከዚህ ባለፈ ግን የሚወሰኑ ውሳኔዎችን በተመለከተ ለአብነትም የምርጫ የጊዜ ሰሌዳ በውይይት መወሰን ያለበት መሆኑን እና እንዲሁ በአንድ አካል ብቻ መወሰን የሌለበት ጉዳይ መሆኑን አመልክተዋል። አዲስ ዘመን ሚያዝያ 1/2012 ፍሬህይወት አወቀ